KOMMISSIONENS FORORDNING (EF) Nr. 240/2005
af 11. februar 2005
om ophævelse af forordning (EF) nr. 2294/2000 og (EF) nr. 1369/2002 vedrørende mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (1), særlig artikel 31, stk. 10, tredje led, og artikel 31, stk. 14, og
ud fra følgende betragtninger:
(1)
Ifølge artikel 31, stk. 10, tredje led, i forordning (EF) nr. 1255/1999 udbetales restitutionen, hvis der er tale om en differentieret restitution, når det godtgøres, at produkterne har nået den destination, der er anført på licensen, eller en anden destination, for hvilken der er fastsat en restitution. Der kan gøres undtagelser fra denne bestemmelse, hvis der fastlægges betingelser, der giver tilsvarende garantier.
(2)
Sådanne undtagelser blev fastsat ved Kommissionens forordning (EF) nr. 2294/2000 af 16. oktober 2000 om undtagelse fra artikel 31, stk. 10, i Rådets forordning (EF) nr. 1255/1999 om den fælles markedsordning for mælk og mejeriprodukter med hensyn til ankomstbeviser i forbindelse med differentierede restitutionssatser og om gennemførelsesbestemmelser for den laveste eksportrestitutionssats for visse mejeriprodukter (2) og ved Kommissionens forordning (EF) nr. 1369/2002 af 26. juli 2002 om fravigelse af artikel 31, stk. 10, i Rådets forordning (EF) nr. 1255/1999 for så vidt angår ankomstbeviser i forbindelse med differentierede restitutionssatser og om gennemførelsesbestemmelser for den laveste eksportrestitutionssats for visse mejeriprodukter (3).
(3)
Ved Kommissionens forordning (EF) nr. 351/2004 af 26. februar 2004 om fastsættelse af eksportrestitutioner for mælk og mejeriprodukter (4) blev der indført restitutioner, der er differentieret efter destination, for alle mejeriprodukter fra den 27. februar 2004. Fra samme dato blev der med Kommissionens forordning (EF) nr. 519/2004 af 19. marts 2004 om fravigelse af forordning (EF) nr. 800/1999 for så vidt angår udførsel af mælk og mejeriprodukter (5) fastlagt bestemmelser om bevis for afslutning af toldformaliteterne for indførsel i et tredjeland.
(4)
Kommissionens forordning (EF) nr. 2294/2000 og (EF) nr. 1369/2002 er ikke længere relevante og bør derfor ophæves.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Forordning (EF) nr. 2294/2000 og (EF) nr. 1369/2002 ophæves.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. februar 2005.